Søndag skal 100.000 bøssebærere ut og ringe på dører for å samle inn penger til årets TV-aksjon. Da er det greit å vite hva som gjør dagen ekstra hyggelig for deg som skal samle inn penger, og for deg som får besøk på døra.

En av ildsjelene som skal ut og gå er Vigdis Thunold fra Os utenfor Bergen. Hun er pensjonist, men har vært en ivrig bøssebærer i over ti år.

– Det er årets kjekkeste søndagstur, og det er så godt å føle seg nyttig. Alle vet hva TV-aksjonen er, og det gjør det enklere å samle inn penger, sier hun.

Vigdis Thunold har vært bøssebærer i mange år. Hun har mange tips på lur. Her sammen med barnebarnet Gard. Foto: Privat

Felix er sju år og fersk bøssebærer. Han gikk sin første runde i fjor. Men han har allerede rukket å gjøre seg noen tanker.

– Jeg synes det er gøy å hjelpe andre. Det gir en god følelse når man har hjulpet andre som ikke har det så veldig bra.

Her er Vigdis tre tips til bøssebæreren:

1. Si tydelig hva pengene går til

Årets TV-aksjon går til Unicef og skolegang til barn i krig. Det er lurt å si når du er ute med bøssa. Foto: Ida Scheie / NRK

Vigdis Thunold forklarer at ikke alle har fått med seg hva pengene går til. Derfor er det viktig å si hvorfor du ringer på døra.

– Jeg sier alltid at jeg er fra TV-aksjonen og hva jeg samler inn penger til. Det setter folk pris på, forklarer hun.

2. Ikke gå to på en dør

Som bøssebærere går de minimum to og to sammen, men hun sier det alltid er bare en av dem som går bort til døra og ringer på. Den andre holder seg litt i bakgrunnen.

– Det kan bli overveldende å åpne døra og så står to eller flere der, sier hun.

3. Smil og si takk

Smil i vei. Både som bøssebærer og når du tar imot bøssebærerne. Det blir hyggelig for alle. Foto: Anette Torjusen / NRK

– Jeg smiler alltid og er høflig når jeg ringer på dørene, forteller Vigdis.

Hun sier det er viktig å være høflig som bøssebærer, da blir hele opplevelsen fin for begge parter.

– Jeg snakker helt alminnelig og er blid.

Dessuten er det viktig å takke.

– Takk alltid pent for deg når du går, og si masse tusen takk for pengene, understreker hun.

Her er Vigdis og Felix tre tips til giverne:

1. Si hei og være hyggelig

Felix kaller seg selv en proff bøssebærer og har nå er han sju år og klar for å gå med bøsse for andre året på rad. Du trenger javascript for å se video. Felix kaller seg selv en proff bøssebærer og har nå er han sju år og klar for å gå med bøsse for andre året på rad.

– Det er viktig å si hei. Da føler bøssebæreren seg litt mer velkommen, forklarer Felix. Han går med bøsse for andre året på rad.

Thunold synes det er utrolig hyggelig å gå med bøsse, spesielt fordi hun møter så mange hyggelige folk.

– Jeg er alltid blid og høflig, og synes det er ekstra hyggelig å bli møtt med respekt tilbake.

2. Ikke lat som om du ikke er hjemme

Foto: Anette Torjusen / NRK

– Ofte hører vi hunden bjeffe eller folk romsterer. Da er det mye hyggeligere at de åpner og sier at de ikke har penger. Vi vil jo ikke tvinge noen, sier hun.

I stedet for å gjemme seg, har hun følgende råd:

– Ikke lat som om du ikke er hjemme.

3. Ha pengene klare

Ha pengene klare. Da blir bøssebærerne ekstra glade, sier Felix. Foto: Norges Bank

– Når de vet at jeg er på vei eller ser at jeg er på vei, så er det fint hvis de har pengene klare, sier Felix.

Hans råd er derfor: Vær beredt.

– Da slipper jeg å stå utenfor mens de er inne og leter etter penger og ikke finner noen.

Og finner du ikke penger, så pensjonisten et godt råd:

– Ikke kom med dumme unnskyldninger. Si det som det er. Mange har jo ikke penger hjemme, så det er jo en ærlig sak.

I år er det også mulig å vippse en bøssebærer.